b'\n_START_ARTICLE_\nRed Hot Chili Peppers\n_START_SECTION_\nDe f\xc3\xb8rste \xc3\xa5rene (1983\xe2\x80\x931984)\n_START_PARAGRAPH_\nRed Hot Chili Peppers (opprinnelig Tony Flow and the Miraculously Majestic Masters of Mayhem) ble etablert av vennene Anthony Kiedis, Hillel Slovak, Jack Irons og Michal Flea Balzary i 1983 da de studerte sammen ved Fairfax High School. Bandets f\xc3\xb8rste opptreden var p\xc3\xa5 et sted kalt Rhythm Lounge. Knapt tretti publikummere fulgte konserten hvor Red Hot Chili Peppers var oppvarmingsband for Tim Allen. Bandet hadde laget en sang spesielt til konserten. Sangen besto av et dikt Kiedis rappet, kalt \xc2\xabOut in L.A.\xc2\xbb, mens resten av bandet improviserte musikk i bakgrunnen. Slovak og Irons var allerede medlemmer av et annet band, What Is This?, og opptredenen var ment \xc3\xa5 v\xc3\xa6re en engangsforeteelse. Opptredenen gikk dog s\xc3\xa5 livlig for seg at bandet ble spurt om \xc3\xa5 komme tilbake igjen neste uke. P\xc3\xa5 grunn av denne uventede suksessen endret medlemmene navnet p\xc3\xa5 bandet til Red Hot Chili Peppers. I tiden som fulgte opptr\xc3\xa5dte bandet flere ganger p\xc3\xa5 forskjellige scener og klubber rundt om i Los Angeles. Seks sanger fra disse f\xc3\xb8rste opptredenene ble siden til bandets f\xc3\xb8rste demo._NEWLINE_Flere m\xc3\xa5neder etter at bandet opptr\xc3\xa5dte for et publikum for f\xc3\xb8rste gang inngikk medlemmene en platekontrakt med selskapet EMI. Bare to uker tidligere hadde What Is This? f\xc3\xa5tt til en platekontrakt med selskapet MCA. I og med at Slovak og Irons s\xc3\xa5 p\xc3\xa5 Red Hot Chili Peppers som et sideprosjekt, forlot de bandet for \xc3\xa5 prioritere What Is This? i stedet. Istedenfor \xc3\xa5 oppl\xc3\xb8se bandet bestemte Kiedis og Flea seg for \xc3\xa5 rekruttere nye medlemmer. Cliff Martinez, en bekjent av Flea, ble snart spurt om \xc3\xa5 slutte seg til Red Hot Chili Peppers. Etter diverse auditions valgte bandet \xc3\xa5 hyre Jack Sherman som ny gitarist._NEWLINE_Andy Gill, kjent som gitarist i Gang of Four, ble satt til \xc3\xa5 produsere bandets f\xc3\xb8rste album. Han oppfordret bandet til \xc3\xa5 gj\xc3\xb8re musikken renere og mer radiovennlig. The Red Hot Chili Peppers ble lansert 10. august 1984, men ble en kommersiell flopp. I l\xc3\xb8pet av den f\xc3\xb8rste perioden den var i salg solgte den ikke i mer enn 25 000 eksemplarer. Turneen som fulgte kort tid etter lanseringen av debutalbumet gikk ikke stort bedre. Dette skyldtes i stor grad uoverensstemmelser mellom Kiedis og Sherman. Sherman forlot siden bandet. Slovak vendte da tilbake til Red Hot Chili Peppers etter \xc3\xa5 ha g\xc3\xa5tt lei av What Is This?.\n_START_SECTION_\nFreaky Styley og The Uplift Mofo Party Plan (1985\xe2\x80\x931988)\n_START_PARAGRAPH_\nGeorge Clinton ble valgt til \xc3\xa5 produsere Red Hot Chili Peppers\' neste album, Freaky Styley. Albumet ble spilt inn ved det kjente United Sound Systems-studioet ved en kampus tilh\xc3\xb8rende Wayne State University. Clinton valgte \xc3\xa5 blande inn elementer av punk og funk i musikken. Albumet ble endelig lansert 16. august 1985. Selv om bandet hadde et mye bedre forhold til Clinton enn til Gill, gikk ikke Freaky Styley noe stort bedre enn debuten. Turneen som fulgte ble beskrevet som lite produktiv av bandet og var heller ingen suksess._NEWLINE_Cliff Martinez ble sagt opp fra bandet sommeren 1986. Kiedis skal da ha uttalt at han f\xc3\xb8lte at Martinez \xc3\xb8nsket \xc3\xa5 forlate gruppen. Chuck Biscuits ble trommeslager for en kort periode f\xc3\xb8r Jack Irons, til resten av bandmedlemmenes store overraskelse, sluttet seg til bandet igjen. Bandet \xc3\xb8nsket \xc3\xa5 hyre Rick Rubin som produsent for det neste albumet, men han avslo tilbudet. Bandet valgte da Michael Beinhorn som produsent. Bandet kom opp med nye sanger p\xc3\xa5 l\xc3\xb8pende b\xc3\xa5nd og albumet tok raskt form. Ogs\xc3\xa5 i dette albumet valgte bandet \xc3\xa5 blande inn forskjellige funkrytmer, men de blandet ogs\xc3\xa5 inn en god del elementer av punkrock og funkmetall. Det faktum at de fire opprinnelige medlemmene var sammen igjen virket positivt inn p\xc3\xa5 kreativiteten, noe som ogs\xc3\xa5 gjorde selve innspillingsprosessen lettere._NEWLINE_29. september 1987 ble The Uplift Mofo Party Plan gitt ut. For f\xc3\xb8rste gang opplevde bandet \xc3\xa5 se et av sine album p\xc3\xa5 ei hitliste. Selv om albumet ikke n\xc3\xa5dde h\xc3\xb8yere enn plass nummer 148 p\xc3\xa5 Billboard Hot 200, var det for en stor suksess \xc3\xa5 regne sammenlignet med Red Hot Chili Peppers\' to f\xc3\xb8rste album._NEWLINE_I l\xc3\xb8pet av denne perioden utviklet b\xc3\xa5de Kiedis og Slovak en alvorlig form for rusavhengighet. De kunne finne p\xc3\xa5 \xc3\xa5 plutselig forlate b\xc3\xa5de bandet og hverandre i flere dager. I Slovaks tilfelle f\xc3\xb8rte rusavhengigheten til hans d\xc3\xb8d den 25. juni 1988. Bandet hadde da akkurat avsluttet Uplift-turneen. Kiedis dro fra byen og deltok ikke i Slovaks begravelse. Dette begrunnet han med at han s\xc3\xa5 p\xc3\xa5 situasjonen som surrealistisk og dr\xc3\xb8mmeaktig. Jack Irons forlot bandet ikke lenger etter. Han sa at han ikke \xc3\xb8nsket \xc3\xa5 v\xc3\xa6re en del av et band hvor vennene hans d\xc3\xb8de.\n_START_SECTION_\nMother\'s Milk (1989\xe2\x80\x931990)\n_START_PARAGRAPH_\nEtter \xc3\xa5 ha mistet b\xc3\xa5de Slovak og Irons fra bandet hyrte Kiedis og Flea trommeslager D.H. Peligro fra Dead Kennedys og tidligere P-Funk-gitarist DeWayne \xc2\xabBlackbyrd\xc2\xbb McKnight p\xc3\xa5 midlertidig basis. De nye medlemmene gikk ikke videre godt overens med de eksisterende og ble derfor raskt skiftet ut. Dog f\xc3\xb8rte Peligros kontakt med Red Hot Chili Peppers til at bandet ble kjent med John Frusciante, en bekjent av Peligro. Da Peligro forlot bandet ble gitaristrollen st\xc3\xa5ende tom, men Frusciante var fascinert av Red Hot Chili Peppers og ble interessert i \xc3\xa5 pr\xc3\xb8vespille. Etter en vellykket pr\xc3\xb8vespilling ble det tatt en enstemmig avgj\xc3\xb8relse om \xc3\xa5 akseptere Frusciante som bandets nye gitarist._NEWLINE_Tre uker f\xc3\xb8r bandet etter planen skulle g\xc3\xa5 i studio manglet man fortsatt en trommeslager, til tross for flere auditions. Dette skulle komme til \xc3\xa5 endre seg da en n\xc3\xa6r venn av bandet fortalte om en trommeslager hun kjente, Chad Smith, som var s\xc3\xa5 dyktig p\xc3\xa5 trommer at han \xc2\xabspiste [dem] til frokost\xc2\xbb. Kiedis var i begynnelsen skeptisk til \xc3\xa5 la Smith pr\xc3\xb8vespille, men ga ham en sjanse. Smith m\xc3\xb8tte til audition og overveldet bandet ikke bare ved \xc3\xa5 f\xc3\xb8lge Fleas komplekse rytme, men ogs\xc3\xa5 begynne \xc3\xa5 lede ham. Kiedis, Frusciante og Flea var ikke i tvil om at de hadde funnet rett trommeslager._NEWLINE_Innspillingen av Red Hot Chili Peppers\' fjerde album ble hindret av en konflikt med produsent Michael Beinhorn, som var opptatt av \xc3\xa5 f\xc3\xa5 Frusciantes gitarspill til \xc3\xa5 lyde h\xc3\xb8yere og kraftigere, ikke ulikt gitartonene som brukes i heavy metal. Frusciante var ikke tilfreds med denne gitarstilen i det hele tatt (et eksempel p\xc3\xa5 dette kan h\xc3\xb8res p\xc3\xa5 sangen \xc2\xabStone Cold Bush\xc2\xbb)._NEWLINE_Red Hot Chili Peppers\' fjerde album, Mother\'s Milk, ble sluppet i august 1989. Med albumet fikk bandet sine f\xc3\xb8rste hits- en ballade til \xc3\xa6re for Slovak, \xc2\xabKnock Me Down\xc2\xbb, og coverl\xc3\xa5ten \xc2\xabHigher Ground\xc2\xbb, opprinnelig utgitt av Stevie Wonder. Albumet n\xc3\xa5dde 52.-plass p\xc3\xa5 de amerikanske albumlistene og var det f\xc3\xb8rste av Red Hot Chili Peppers som solgte til gull.\n_START_SECTION_\nBlood Sugar Sex Magik (1990\xe2\x80\x931992)\n_START_PARAGRAPH_\nI 1990 skiftet gruppa plateselskap til Warner Bros. Records og Rick Rubin ble hyret inn til \xc3\xa5 produsere bandets femte album. Rubin har for \xc3\xb8vrig ogs\xc3\xa5 produsert alle Red Hot Chili Peppers\' etterf\xc3\xb8lgende album. Bandet var langt mer produktive n\xc3\xa5r det gjaldt \xc3\xa5 skrive l\xc3\xa5ter til Blood Sugar Sex Magik enn de hadde v\xc3\xa6rt da de skrev l\xc3\xa5ter til Mother\'s Milk. Kiedis skal i etterkant ha uttalt at \xc2\xabdet var ny musikk \xc3\xa5 skrive for meg [hver dag]\xc2\xbb._NEWLINE_Bandet gikk i gang med den smertelige prosessen det skulle bli \xc3\xa5 produsere det nye albumet \xe2\x80\x93 seks lange m\xc3\xa5neder med id\xc3\xa9dugnader, l\xc3\xa5tskriving og pr\xc3\xb8vespilling \xe2\x80\x93 men Rubin var ikke forn\xc3\xb8yd med \xc3\xa5 spille inn albumet i et vanlig platestudio. Han mente bandet ville gj\xc3\xb8re det bedre i en mer uortodoks setting, og kom snart over et \xc2\xabfantastisk, enormt, tomt og hjems\xc3\xb8kt middelshavshus bare et steinkast fra hvor vi alle bodde\xc2\xbb. I en m\xc3\xa5neds tid bodde Frusciante, Kiedis og Flea i huset. Det blir sagt at de ikke forlot huset en eneste gang i l\xc3\xb8pet av hele innspillingsprosessen. Den eneste som ikke \xc3\xb8nsket \xc3\xa5 ha tilholdssted her var Smith, som mente at huset var hjems\xc3\xb8kt._NEWLINE_Bandmedlemmene fikk problemer med \xc3\xa5 gi albumet noe navn, men Rubin mente at en bestemt sang skilte seg ut, \xc2\xabBlood Sugar Sex Magik\xc2\xbb, og dermed ble ogs\xc3\xa5 albumet hetende dette._NEWLINE_Red Hot Chili Peppers\' femte album ble sluppet 24. september 1991. \xc2\xabGive It Away\xc2\xbb ble lansert som f\xc3\xb8rste single. Denne vant en Grammy-pris i 1992 og ble ogs\xc3\xa5 bandets f\xc3\xb8rste nummer 1-single p\xc3\xa5 Modern Rock-lista. Balladen \xc2\xabUnder the Bridge\xc2\xbb ble den andre singlen fra albumet og denne n\xc3\xa5dde helt opp til andreplass p\xc3\xa5 hitlista Billboard Hot 100. Dette er den h\xc3\xb8yeste plasseringen gruppa har hatt p\xc3\xa5 lista. Andre singler som \xc2\xabBreaking the Girl\xc2\xbb og \xc2\xabSuck My Kiss\xc2\xbb gjorde det ogs\xc3\xa5 bra p\xc3\xa5 hitlistene. Albumet i seg selv var en verdenssuksess med over 12 millioner solgte eksemplarer. Blood Sugar Sex Magik ble listet som nummer 310 p\xc3\xa5 Rolling Stone Magazines liste over de 500 beste albumene noensinne. I 1992 steg albumet til tredjeplass p\xc3\xa5 den amerikanske albumlista, nesten et \xc3\xa5r etter utgivelsen._NEWLINE_I 1991 deltok bandet sammen med Andre Agassi i en reklamekampanje for sko fra Nike, kalt \xc2\xabRock \'n\' Roll Tennis\xc2\xbb._NEWLINE_Bandets suksess kombinert med en alvorlig narkotikaavhengighet ble til slutt for mye for Frusciante, som plutselig forlot bandet under Blood Sugar-turneen i Japan i mai 1992. Red Hot Chili Peppers spilte p\xc3\xa5 Lollapalooza-festivalen 1992 med gitarist Arik Marshall (som for \xc3\xb8vrig dukket opp sammen med dem i The Simpsons-episoden \xc2\xabKrusty Gets Kancelled\xc2\xbb, og videoene for \xc2\xabBreaking the Girl\xc2\xbb og \xc2\xabIf You Have to Ask\xc2\xbb) og med Jesse Tobias fra det Los Angeles-baserte bandet Mother Tongue. Ingen av dem forble medlemmer av Red Hot Chili Peppers s\xc3\xa6rlig lenge, da \xc2\xabkjemien ikke var den riktige\xc2\xbb, if\xc3\xb8lge de andre medlemmene av gruppa. Til slutt endte man opp med tidligere Jane\'s Addiction-medlem Dave Navarro som fast gitarist.\n_START_SECTION_\nOne Hot Minute (1993\xe2\x80\x931998)\n_START_PARAGRAPH_\nDave Navarro opptr\xc3\xa5dte f\xc3\xb8rste gang med bandet p\xc3\xa5 Woodstock \'94, hvor de bar enorme lysp\xc3\xa6rekostymer, noe som gjorde det n\xc3\xa6rmest umulig for dem \xc3\xa5 spille p\xc3\xa5 instrumentene sine. Utad s\xc3\xa5 bandmedlemmene ut til \xc3\xa5 komme godt overens, men innad ble forholdet mellom de tre etablerte medlemme og Navarro stadig verre. Navarros musikalske bakgrunn skilte seg ut fra de andres, noe som skapte problemer da de begynte \xc3\xa5 spille sammen, og fortsatte \xc3\xa5 v\xc3\xa6re et problem hele det neste \xc3\xa5ret da Red Hot Chili Peppers\' sjette album ble spilt inn. One Hot Minute, det eneste albumet Dave Navarro deltok p\xc3\xa5, ble gitt ut 12. september 1995. Til tross for blandede kritikker ble albumet en suksess. Bandmedlemmene selv beskrev One Hot Minute som et m\xc3\xb8rkere og tristere verk enn de foreg\xc3\xa5ende fem, men hele 5 millioner eksemplarer ble solgt over hele verden. Balladen \xc2\xabMy Friends\xc2\xbb ble bandets tredje nummer 1-single. Sangene \xc2\xabWarped\xc2\xbb og \xc2\xabAeroplane\xc2\xbb gjorde det ogs\xc3\xa5 godt p\xc3\xa5 hitlistene._NEWLINE_Flere av sangene fra albumet ble gjenutgitt p\xc3\xa5 s\xc3\xa5kalte soundtracks. \xc2\xabI Found Out\xc2\xbb, en l\xc3\xa5t opprinnelig av John Lennon, ble utgitt p\xc3\xa5 Working Class Hero: A Tribute to John Lennon. \xc2\xabLove Rollercoaster\xc2\xbb, opprinnelig av The Ohio Players, ble utgitt p\xc3\xa5 soundtracket Beavis and Butthead Do America, og ble utgitt som single._NEWLINE_P\xc3\xa5 dette tidspunktet hadde Kiedis gjenopptatt heroinmisbruket sitt. I april 1998 ble det gjort kjent at Navarro hadde forlatt bandet, og Kiedis poengterte at avgj\xc3\xb8relsen var \xc2\xabgjensidig\xc2\xbb. Dog ble det rapportert om at Navarro ble kastet ut av bandet etter \xc3\xa5 ha m\xc3\xb8tt opp til band\xc3\xb8ving under p\xc3\xa5virkning av narkotika, hvor han blant annet skal ha falt baklengs over en forsterker. Kiedis har senere uttalt at hendelsen skulle v\xc3\xa6rt komisk, men isteden bare var pinlig og utgjorde det endelige st\xc3\xb8tet som f\xc3\xb8rte til at Navarro sluttet i Red Hot Chili Peppers.\n_START_SECTION_\nBy the Way (2002\xe2\x80\x932005)\n_START_PARAGRAPH_\nBandet begynte prosessen med \xc3\xa5 skrive sitt neste album tidlig i 2001 og ga ut By the Way over et \xc3\xa5r senere, 9. juli 2002. Albumet ble solgt i over \xc3\xa9n million eksemplarer bare den f\xc3\xb8rste uken og gikk rett inn p\xc3\xa5 andreplass p\xc3\xa5 Billboard 200. Fem sanger fra albumet ble utgitt som singler: \xc2\xabBy the Way\xc2\xbb, \xc2\xabThe Zephyr Song\xc2\xbb, \xc2\xabCan\'t Stop\xc2\xbb, \xc2\xabDosed\xc2\xbb og \xc2\xabUniversally Speaking\xc2\xbb. Albumets preg er at det er noks\xc3\xa5 dempet; Red Hot Chili Peppers bestemte seg for \xc3\xa5 fokusere p\xc3\xa5 melodi\xc3\xb8se ballader enn rapdrevne funkl\xc3\xa5ter, som bandet hadde fokusert mye p\xc3\xa5 tidligere. Etter utgivelsen av By the Way ga Red Hot Chili Peppers seg i kast med en 18 m\xc3\xa5neder lang verdensturn\xc3\xa9._NEWLINE_Red Hot Chili Peppers ga ut samlealbumet Greatest Hits i november 2003. Albumet n\xc3\xa5dde attendeplass p\xc3\xa5 Billboard 200. Med p\xc3\xa5 albumet var sangene \xc2\xabFortune Faded\xc2\xbb og \xc2\xabSave the Population\xc2\xbb, som ikke hadde blitt utgitt tidligere. \xc2\xabBy the Way\xc2\xbb og \xc2\xabUniversally Speaking\xc2\xbb var de eneste sangene fra By the Way som ble utgitt p\xc3\xa5 Greatest Hits._NEWLINE_Bandet produserte sin andre fullengdes konsert-DVD, Live at Slane Castle, da de spilte p\xc3\xa5 Slane Castle i Irland 23. august 2003 som en del av verdensturneen. Ikke lenge etter ga Red Hot Chili Peppers ut sitt f\xc3\xb8rste fullengdes konsertalbum, Live in Hyde Park. Albumet ble spilt inn under konsertene de holdt i Hyde Park i London i juni 2004. Konsertene som ble holdt over tre dager trakk mer enn 258 000 fans og ga inn over 17 100 000 pund i billettinntekter. Med dette toppet Red Hot Chili Peppers Hyde Park-arrangement Billboards liste over de mest inntektsrike konsertarrangementene i 2004._NEWLINE_I Hyde Park spilte bandet to da uh\xc3\xb8rte sanger, \xc2\xabRolling Sly Stone\xc2\xbb og \xc2\xabLeverage of Space\xc2\xbb, som tros \xc3\xa5 ha kommet til under arbeidet med innspillingen av Greatest Hits.\n_START_SECTION_\nStadium Arcadium (2006\xe2\x80\x932007)\n_START_PARAGRAPH_\nBandet ga i 2006 ut det Grammy-bel\xc3\xb8nnede albumet Stadium Arcadium, produsert av Rick Rubin. Opprinnelig var planen at 38 sanger skulle utgis som tre separate album med seks m\xc3\xa5neders mellomrom, men bandet \xc3\xb8nsket isteden \xc3\xa5 utgi et dobbelalbum med 28 sanger og utgi de resterende 10 senere som B-sider. Stadium Arcadium debuterte p\xc3\xa5 f\xc3\xb8rsteplass p\xc3\xa5 de amerikanske hitlistene, og holdt f\xc3\xb8rsteplassen i to uker. I tillegg debuterte albumet p\xc3\xa5 f\xc3\xb8rsteplass i Storbritannia og 25 andre land. Albumet ble solgt i 442 000 eksemplarer i USA alene og 1 100 000 p\xc3\xa5 verdensbasis bare f\xc3\xb8rste uka. Intet annet album det \xc3\xa5ret ble solgt i s\xc3\xa5 mange eksemplarer i f\xc3\xb8rste salgsuke._NEWLINE_Dani California var den f\xc3\xb8rste singlen som ble utgitt fra albumet. Den gikk rett inn p\xc3\xa5 f\xc3\xb8rsteplass p\xc3\xa5 den amerikansk Modern Rock-lista og endte p\xc3\xa5 sjetteplass p\xc3\xa5 Billboard Hot 100. P\xc3\xa5 de britiske hitlistene n\xc3\xa5dde singlen andreplass. Tell Me Baby var neste single ut; ogs\xc3\xa5 denne kunne notere f\xc3\xb8rsteplass som beste listeplassering. Snow ((Hey Oh)) ble gitt ut i andre halvdel av 2006 og ble Red Hot Chili Peppers\' ellevte nummer \xc3\xa9n-single. Bandet kunne n\xc3\xa5 telle totalt 81 uker som f\xc3\xb8rsteplassinnehaver. Dette var ogs\xc3\xa5 f\xc3\xb8rste gang tre singler av bandet ble nummer \xc3\xa9n p\xc3\xa5 rad. Desecration Smile ble gitt ut internasjonalt i februar 2007 og n\xc3\xa5dde 27.-plass p\xc3\xa5 de britiske hitlistene. Hump de Bump var bandets neste single. P\xc3\xa5 grunn av positive tilbakemeldinger p\xc3\xa5 musikkvideoen valgte man i mai 2007 \xc3\xa5 gi den ut over hele verden, istedenfor kun i USA, Canada og Australia slik planen opprinnelig var._NEWLINE_For \xc3\xa5 promotere albumet tok bandet i 2006 fatt p\xc3\xa5 en ny verdensturn\xc3\xa9. Den begynte med en to m\xc3\xa5neder lang Europa-turn\xc3\xa9 fra slutten av mai til midten av juli og fortsatte med konserter i Nord-Amerika fra slutten av august til begynnelsen av november. Red Hot Chili Peppers vendte siden tilbake til Europa for en andre turn\xc3\xa9 som varte til midten av desember. Bandet begynte 2007 med en andre turn\xc3\xa9 i Nord-Amerika som gikk fra midten av januar til midten av mars, denne gangen inkludert konserter i Mexico i tillegg til i USA. Denne ble etterfulgt av flere konserter i Australia og New Zealand fra tidlig til sent april, f\xc3\xb8r bandet satte kurs for Japan i begynnelsen av juni. Verdensturneen endte med en tredje runde med konserter i Europa fra slutten av juni til slutten av august. Bandet spilte ogs\xc3\xa5 p\xc3\xa5 Live Earth-konserten som ble holdt p\xc3\xa5 Wembley Stadium i London 7. juni 2007. Il\xc3\xb8pet av turneen spilte Red Hot Chili Peppers p\xc3\xa5 flere festivaler, inkludert Oxegen-festivalen i Irland i juli 2006, Lollapalooza i Grant Park i Chicago i august 2008 og Coachella Valley Music and Arts Festival i Indio i California i slutten av april 2007._NEWLINE_Stadium Arcadium mottok i februar 2007 seks Grammy-priser. Disse var for beste rockalbum, beste rocksang (Dani California), beste rockutgivelse av en duo eller gruppe med vokal (Dani California), beste spesialutgave av album, beste produsent (Rick Rubin) og beste musikkvideo i kortform (Dani California). Red Hot Chili opptr\xc3\xa5dte under seremonien med sangen Snow ((Hey Oh)).\n_START_SECTION_\nI`m with you (2009\xe2\x80\x932014)\n_START_PARAGRAPH_\nI august 2009, bekreftet Chad Smith at vil bli sammen h\xc3\xb8sten 2009 for \xc3\xa5 spille inn nytt materialet. Han sa dette: \xc2\xabEverybody was like, \'Y\'know, I really like having this time off, not being a Chili Pepper and doing other things. It\'ll be two years in September, so now we\'re ready.\xc2\xbb_NEWLINE_18 juli ga bandet ut deres f\xc3\xb8rste singel til deres nye album med navn; The Adventures of Rain Dance Maggie. Bandet lagde ogs\xc3\xa5 en musikkvideo til singelen, som ble sluppet ut 30 juli. 29 august ble deres tiende album, I\'m With You, sluppet ut. Albumet, som ble det f\xc3\xb8rste med den nye gitaristen Josh Klinghoffer, fikk mikset anmeldelser i Norge. Albumet ble bedre mottatt i USA, men flere gjorde seg bemerket over mangelen p\xc3\xa5 John Frusciante. Bandet ble skrevet inn i Rock and Roll Hall of Fame den 14 april 2012. Bandet spilte sammen med tidligere bandmedlemmer, som blant Jack Irons og Cliff Martinez. Den tidligere gitaristen John Frusciante var ikke til stede under seremonien.\n_START_SECTION_\nThe Getaway (2016-i dag)\n_START_PARAGRAPH_\nDen 17. juni 2016 ga bandet ut albumet "The Getaway". Dette er bandets f\xc3\xb8rste albumet siden utgivelsen av I\'m with you i 2011. Albumet mottok jevnt over gode anmeldelser internasjonalt. Sommeren 2016 la de ut p\xc3\xa5 verdensturn\xc3\xa9, \xc2\xabThe Getaway World Tour\xc2\xbb og den 8. september spilte de for et fullsatt Telenor Arena p\xc3\xa5 Fornebu utenfor Oslo. Dette var bandets f\xc3\xb8rste opptreden i Norge p\xc3\xa5 13 \xc3\xa5r. Turneen ble i utgangspunktet avsluttet h\xc3\xb8sten 2017, men de annonserte senere flere datoer i b\xc3\xa5de S\xc3\xb8r Amerika hvor de spilte Lollapalooza, Australia og New Zealand, samt et show ved Pyramidene i Giza, Egypt som ble livestreamet p\xc3\xa5 youtube, facebook og twitter s\xc3\xa5 sent som i mars 2019. _NEWLINE_I et radio intervju med Scott Lipps i november 2018, avsl\xc3\xb8rte vokalist Anthony Kiedis at bandet har p\xc3\xa5begynt arbeide med oppf\xc3\xb8lgeren til "The Getaway" og dette albumet er ventet \xc3\xa5 komme ut i l\xc3\xb8pet av 2019.\n_START_SECTION_\nTeknikk\n_START_PARAGRAPH_\nKiedis er kjent for \xc3\xa5 bruke et stort antall forskjellige sangstiler. Han har ofte kombinert rapping og \xc2\xabsnakkede\xc2\xbb vers med mer tradisjonell sang, noe som har gitt bandet en karakteristisk og relativt konsekvent stil. Antallet rap-drevne sanger har dog sunket dramatisk siden utgivelsen av Californication. By the Way inneholdt bare to sanger med rap-drevne vers. Kiedis\' stil de siste \xc3\xa5rene er et resultat av utvikling gjennom alle Red Hot Chili Peppers ni album._NEWLINE_Hillel Slovaks stil var stort sett basert p\xc3\xa5 blues og funk. Etter Slovaks d\xc3\xb8d baserte de nye gitaristene seg i stor grad p\xc3\xa5 hans stil. Frusciante bidro dog med en mer melodi\xc3\xb8s og struktuert lyd til de nyere albumene, som By the Way, Californication og Stadium Arcadium. Dette st\xc3\xa5r i kontrast b\xc3\xa5de til hans bidrag p\xc3\xa5 Mother\'s Milk, hvor lyden er kraftigere, og p\xc3\xa5 Blood Sugar Sex Magik, hvor lyden er lettere og mer funky. Dave Navarro, som har sin bakgrunn i heavy metal, progressiv og psykedelisk rock, brakte en helt annerledes lyd til bandet._NEWLINE_Fleas basstil er en blanding av funk, punk, hardrock og psykedelisk rock. De tunge, lave melodiene, som han enten spiller med normal fingerstil eller s\xc3\xa5kalt \xc2\xabslapping\xc2\xbb, har bidratt til Red Hot Chili Peppers\' signaturstil. Fleas slapping-stil var dominerende p\xc3\xa5 de f\xc3\xb8rste albumene, mens han p\xc3\xa5 de senere albumene (etter Blood Sugar Sex Magik) bidrar med mer melodi\xc3\xb8s bass. P\xc3\xa5 sangene \xc2\xabDon\'t Forget Me\xc2\xbb, \xc2\xabBlood Sugar Sex Magik\xc2\xbb, \xc2\xabHump de Bump\xc2\xbb og \xc2\xabSnow ((Hey Oh))\xc2\xbb benytter han dobbelgrep._NEWLINE_Mens Kiedis er frontvokalist for bandet, deltar Frusciante ofte med bakgrunnsvokal. Han ogs\xc3\xa5 sunget versene p\xc3\xa5 enkelte sanger, eksempelvis \xc2\xabThe Power of Equality\xc2\xbb, \xc2\xabFunky Monks\xc2\xbb, \xc2\xabBreaking The Girl\xc2\xbb og \xc2\xabThe Righteous and the Wicked\xc2\xbb fra Blood Sugar Sex Magik. P\xc3\xa5 noen sanger bidrar han med falsett, s\xc3\xa6rlig p\xc3\xa5 sanger fra By the Way og Stadium Arcadium, men ogs\xc3\xa5 p\xc3\xa5 Blood Sugar Sex Magik-sangene \xc2\xabIf You Have to Ask\xc2\xbb og \xc2\xabUnder the Bridge\xc2\xbb. Frusciante sang sammen med Kiedis p\xc3\xa5 sangen Knock Me Down fra Mother\'s Milk og synger enkelte deler alene p\xc3\xa5 sanger som \xc2\xabDosed\xc2\xbb og \xc2\xabDescration Smile\xc2\xbb. Det har blitt en tradisjon at Frusciante p\xc3\xa5 et tidspunkt under en konsert fremf\xc3\xb8rer en l\xc3\xa5t alene. Det er s\xc3\xa6rlig coverl\xc3\xa5ter fra 1960- og 1970-tallet eller en av hans egne solol\xc3\xa5ter som blir fremf\xc3\xb8rt. Blant sangene han har sunget er \xc2\xabTiny Dancer\xc2\xbb av Elton John, \xc2\xabSOS\xc2\xbb av ABBA, \xc2\xabHow Deep Is Your Love\xc2\xbb av The Bee Gees, \xc2\xabMaybe\xc2\xbb av The Chantels, \xc2\xabI Feel Love\xc2\xbb av Donna Summer, \xc2\xabFor Emily, Wherever I May Find Her\xc2\xbb av Simon and Garfunkel, \xc2\xabHow Can I Tell You?\xc2\xbb av Cat Stevens og \xc2\xabInca Roads\xc2\xbb av Frank Zappa._NEWLINE_Gjennom mesteparten av 90, 2000 og 10 tallet har bandet v\xc3\xa6rt mikset live av Dave Rat, frem til han ble erstattet av "Sean Sully" i 2017.\n_START_SECTION_\nImprovisasjon\n_START_PARAGRAPH_\nImprovisasjon har alltid v\xc3\xa6rt en viktig del av Red Hot Chili Peppers\' signaturstil. Bandets f\xc3\xb8rste konserter var faktisk nesten utelukkende basert p\xc3\xa5 improvisasjon. Mange av Frusciantes gitarsoloer og Fleas bass-soloer p\xc3\xa5 nyere album er improviserte. Bandet har det meste av de siste ti \xc3\xa5rene \xc3\xa5pnet konsertene sine med en kort improvisasjon. Noen ganger forlenges begynnelsen, midtdelen eller avslutningen p\xc3\xa5 en sang med en lang improvisasjon, dette gjelder s\xc3\xa6rlig sanger som \xc2\xabGive It Away\xc2\xbb, \xc2\xabMy Lovely Man\xc2\xbb, \xc2\xabIf You Have to Ask\xc2\xbb, \xc2\xabCalifornication\xc2\xbb, \xc2\xabParallel Universe\xc2\xbb, \xc2\xabCan\'t Stop\xc2\xbb, \xc2\xabThrow Away Your Television\xc2\xbb, \xc2\xabBy the Way\xc2\xbb og \xc2\xabDani California\xc2\xbb.\n_START_SECTION_\nTekster\n_START_PARAGRAPH_\nTekstene i Red Hot Chili Peppers\' sanger har dreid innom en rekke ulike tema ettersom tiden har g\xc3\xa5tt. Tekstene har handlet om alt fra kj\xc3\xa6rlighet og vennskap, ten\xc3\xa5ringsangst og aggresjon, forskjellige seksuelle tema og forbindelen mellom sex og musikk til politikk og sosiale problemer (s\xc3\xa6rlig knyttet til amerikanske urfolk), romantikk, ensomhet, globalisering, ber\xc3\xb8mmelse, \xc3\xa5 takle d\xc3\xb8den, fattigdom, dop og alkohol.'